ཡ།ཀུན་སྐྱིད་ཀྱིས་ཀ་ཏོ་ར་དེ་སྟོང་ལྷིང་ངེར་འདུག་པའི་ཤིང་ལེབ་སྟེང་དུ་བཞག་རྗེས།ཐད་ཀར་ཚ་ཐབ་སྟེང་འགོས་ཡོང་ནས་བུ་མོ་ཚེ་དཀར་སྒྱུག་མོའི་པང་ནས་བླངས་སོང་ལ།ངག་ནསལོ་ལོ་མ་ངུ་ཁ་རོག་སྡོདཅེས་སྒྲོག་ཞོར་ཕར་འགྲོ་ཚུར་འོང་བྱེད་བཞིན་སྤྲུག་སྤྲུག་ཡུད་ཙམ་བྱས་པར།བུ་མོས་ཀྱང་ཨ་མ་ངོས་ཟིན་པ་ལྟར་ངུ་སྐད་ཇེ་ཆུང་ལ་ཕྱིན་པ་དང་བསྟུན་ནས་ངུ་མཚམས་བཞག་སོང་།ངུ་མཚམས་བཞག་པ་ན་མོས་ཚི་ལེན་ཡར་བརྫེས་ཏེ་བུ་མོར་ནུ་མ་བསྣུན་མགོ་བརྩམས་པར།མོས་ལག་པ་ཆུང་ངུས་ཨ་མའི་ནུ་མ་སྐྱོར་བཞིན་ནུ་མ་ནུ་ཞོར་དུ་ཨ་མའི་གདོང་ལ་གཡེལ་མེད་དུ་ཅེར་བར་བྱེད།བུ་ཕྲུག་གཞན་དག་དང་བསྡུར་ན་ཚེ་དཀར་གྱི་སྨུག་ཅིང་སྒོར་བའི་ངོ་དེ་ཁྱོ་ག་ལྷ་བུར་རིག་པར་མ་ཟད།མོའི་རི་མོ་ཅན་གྱི་མིག་ཟུང་ནི་ལྷག་པར་ལྷ་བུ་དང་དཔར་འདུག་པས།ཀུན་སྐྱིད་ཀྱི་སེམས་ཁོང་གི་གཏིང་ཞིག་ནས་དྲན་གདུང་དང་ཡིད་ཚིམ།སྤྲོ་སྣང་གང་ཡིན་མི་ཤེས་པའི་ཚོར་བ་ཟ་ཟི་ཞིག་ཟ་འཕྲུག་སློང་བ་ལྟར་ལུས་པོའི་ཕྱོགས་ཡོངས་སུ་མཆེད་བྱུང་ལ།བཞིན་ལའང་ངུ་མ་དགོད་དང་སྐྱོ་མ་འཛུམ་གྱི་ཉམས་འགྱུར་ཞིག་མངོན་འོངས།